በ250 ሚሊዮን ዶላር የተገነባው የሐዋሳ ኢንዱስትሪ ፓርክ
ለመንግሥት ፕሮጀክቶች የወደፊት አፈጻጸም ተምሳሌት ይሆናል የተባለውና 250 ሚሊዮን ዶላር የወጣበት የሐዋሳ ኢንዲስትሪ ፓርክ ግንባታ በዘጠኝ ወራት ውስጥ ተጠናቆ፣ ጨርቃ ጨርቅና አልባሳት ለማምረት መዘጋጀት እንደሚጀምር ይጠበቃል፡፡ ሐምሌ 6 ቀን 2008 ዓ.ም. በጠቅላይ ሚኒስትር ኃይለ ማርያም ደሳለኝ በይፋ ሥራው ተጠናቆ የሚመረቀው ሐዋሳ ኢንዱስትሪ ፓርክ በሁለት ምዕራፍ ለ60 ሺሕ የሐዋሳና የአካባቢዋ ነዋሪዎች የሥራ ዕድል ከማስገኘት ባሻገር፣ በዓመት ከአንድ ቢሊዮን ዶላር በላይ የውጭ ምንዛሪ ገቢ ያስገኛል ተብሏል፡፡ ከወዲሁ ልዩ ልዩ ጨርቃ ጨርቅና አልባሳት የሚጠቀሙባቸውን ተጓዳኝ ምርቶች ለዋና ዋና አምራቾች የሚያቀርቡትን ጨምሮ ትልልቅ የውጭ ኩባንያዎች የተካተቱበት 15 አምራቾች በሐዋሳ ፓርክ የማሽነሪ ተከላ እየጀመሩ ሲሆን፣ ስድስት የአገር ውስጥ አምራቾችም በፓርኩ ታድመዋል፡፡ የሐዋሳ ኢንዱስትሪ ፓርክን መነሻ በማድረግ ሌሎች 12 ያህል ፓርኮች በመንግሥት እየተገነቡና ሊገነቡ ዝግጅት የሚደረግባቸውን ጨምሮ በግል አልሚዎች የሚለሙ በርካታ ፓርኮችም በአምስት ዓመት ውስጥ በዋና ዋና ከተሞች እንደሚተከሉ መንግሥት ሲገልጽ ቆይቷል፡፡ (ፎቶግራፍ፡- መስፍን ሰለሞን)